OBH 7272/1997.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A siófoki panaszos az állampolgári jogok országgyűlési biztosához intézett beadványában a közúti forgalom által keltett zaj- és rezgés zavaró, egészségkárosító hatását sérelmezte.

Mivel a legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Eljárásom során megkerestem Siófok Város Polgármesterét, a Somogy Megyei Állami Közútkezelő Kht. ügyvezető igazgatóját, valamint a Közép-Dunántúli Környezetvédelmi Felügyelőség Igazgatóját.

A megállapított tényállás

A Tanácsház utcában lakó panaszos a Tanácsház u. és Dózsa György utca kereszteződésébe érkező járművek által keltett zaj- és rezgéshatást sérelmezte.

A siófoki 70/A. számú út keleti kivezető szakaszának műszaki átadás-átvételére 1996. június 18-án került sor.

Siófok Város Polgármestere arról tájékoztatott, hogy az 1996. július 24-én és 26-án végeztetett zajszint mérések alkalmával nappal maximálisan 5 dB, éjjel 3 dB zajhatár túllépést észleltek. 1997. augusztus 11-én és 14-én az Önkormányzat a zajszint mérést ismét elvégeztette, ekkor az éjszakai maximális túllépés mértéke 7 dB, a nappali 4 dB volt. A Polgármester közölte, hogy a jelentős forgalom jelentős zajhatár túllépést okoz, mely zavarhatja az ott lakók nyugalmát.

A lakók panaszát jogosnak tartó polgármester közölte azt is, hogy az 1997-es vizsgálati anyagot az Önkormányzat további intézkedésre megküldi a közút kezelőjének, továbbá felhívja a figyelmet a folyamatosan meglévő, a lakosság nyugalmát zavaró körülmények megszüntetésére.

A Somogy Megyei Állami Közútkezelő Kht. ügyvezető igazgatója beszámolt a zajterhelést megállapító mérések eredményéről. Eszerint a nappali legmagasabb adat 63,3 dB, míg az éjszakai 56,6 dB volt. Kiemelte, hogy ezeket az értékeket a nyári hónapokban, a legnagyobb forgalom mellett mérték. Az éjszakai túllépést a sebességhatár gyakori be nem tartása idézi elő, melynek éjszaka 1-1,5 dB zajnövelő hatása lehet.

A panaszos lakóhelyén a zajterhelés állandónak tekinthető, melynek oka az épületeknek az úthoz való közelsége, illetve a zárt beépítettség. Az ügyvezető igazgató a probléma lényegét abban látta, hogy a technika mai szintjén, adott helyen és adott embersűrűség mellett bizonyos zavaró hatások szükségszerűen elkerülhetetlenek.

A Közép-Dunántúli Környezetvédelmi Felügyelőség Igazgatója válaszában utalt az 1996. június 24-én kelt - műszeres zajmérésről készült - vizsgálati jelentésre, mely szerint az átépített út forgalmából származó zajterhelés a nappali időszakban megfelelt az előírásoknak, éjszaka ugyanakkor 0-1 dB volt a határérték túllépés.

A Felügyelőség szakhatósági állásfoglalásában előírta, hogy az út üzemeltetőjének évente kontroll mérésekkel kell ellenőriznie a csúcsszezonra eső időszakban a zajterhelést. Az első fokú környezetvédelmi hatóság előírta továbbá azt is, hogy a zajterhelés növekedése esetén a Somogy Megyei Állami Közútkezelő Kht-nek utólagos zajcsökkentésről kell gondoskodnia.

Az üzemeltető a mérési és jelentési kötelezettségének a válaszadás időpontjáig nem tett eleget. Az Igazgató közölte, hogy az üzemeltetőtől haladéktalanul megkéri az 1999. évi csúcsidőszakban végzett mérésről készült jegyzőkönyvet és az annak alapján tett intézkedésről tájékoztat.

Az ügy jogszabályi háttere

A zaj- és rezgésvédelemről szóló 12/1983. (V.12.) MT rendelet 2. § (1) bekezdésének a) pontja szerint a rendelet alkalmazásában veszélyes mértékű zaj a levegőnek az emberi környezetben észlelhető olyan mértékű és minőségű nyomásingadozása, amely meghaladja a megengedett zajterhelési (zajimissziós), illetőleg zajkibocsátási (zajemissziós) határértéket.

A zaj- és rezgésterhelési határértékek megállapításáról szóló 4/1984. (I.23.) EüM rendelet 3. számú melléklete a közlekedéstől származó zaj új tervezésű és megváltozott területfelhasználási területeken megengedett egyenértékű A-hangnyomásszintjeit tartalmazza. Eszerint a határérték a szóban forgó területen nappal 65, éjjel 55 dB.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 70/D. § (1) bekezdése úgy rendelkezik, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.
A (2) bekezdés deklarálja, hogy ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai

A közúti közlekedésből származó zajt és rezgést sérelmező panaszos a siófoki belvárosi forgalom tehermentesítésére épített 70/A. számú főút mentén lakik. A határérték túllépés az 1996. június 24-én kelt vizsgálati jelentés szerint az éjszakai időszakban 0-1dB, míg az egy hónappal később, illetve a rákövetkező év nyarán az Önkormányzat által elvégeztetett mérések alkalmával (maximálisan) nappal 5, éjjel 3 dB; illetve 4 és 7 dB volt. Az utóbbi mérések eredménye alapján állapította meg a város polgármestere, hogy jogos a lakosság panasza.
A Közép-Dunántúli Környezetvédelmi Felügyelőség Igazgatója arról tájékoztatott, hogy a Felügyelőség az üzemeltetőtől haladéktalanul megkéri az 1999. évi csúcsidőszakra vonatkozó zajterhelési jegyzőkönyvet és annak ismeretében tesz intézkedést. Az első fokú környezetvédelmi hatóság fenti eljárására tekintettel vizsgálatomat a Felügyelőség intézkedéséről adandó tájékoztatásig felfüggesztem.

Budapest, 1999. október 2.

Gönczöl Katalin